ธปท.ชี้เงินบาท-ทุนไหลออกไม่ผิดปกติหลังเฟดขึ้นดอกเบี้ย
ธปท.ระบุผลกระทบตลาดการเงินไทยจากการปรับขึ้นดอกเบี้ยของสหรัฐฯยังไม่พบความผิดปกติ ทั้งค่าเงินบาท และเงินทุนไหลออก ล่าสุดเงินบาทอ่อนค่ามาที่ 36.09 บาท/เหรียญสหรัฐ
17 ธ.ค. 2558

ธปท.ระบุผลกระทบตลาดการเงินไทยจากการปรับขึ้นดอกเบี้ยของสหรัฐฯยังไม่พบความผิดปกติ ทั้งค่าเงินบาท และเงินทุนไหลออก ล่าสุดเงินบาทอ่อนค่ามาที่ 36.09 บาท/เหรียญสหรัฐ
นายเมธี สุภาพงษ์ รองผู้ว่าการ ด้านเสถียรภาพการเงิน ธนาคารแห่งประเทศไทย (ธปท.) เปิดเผยว่า หลังจากคณะกรรมการนโยบายการเงินของธนาคารกลางสหรัฐฯ (FOMC) มีมติปรับขึ้นดอกเบี้ยจาก 0 -0.25% เป็น 0.25-0.50% จากการติดตามในช่วงที่ผ่านมาของตลาดการเงินไทยในเบื้องต้นพบว่ายังไม่มีอะไรที่ผิดปกติ เนื่องจากเป็นไปตามที่ตลาดคาดการณ์ไว้ล่วงหน้า ไม่ได้ผิดคาด โดยผลกระทบในตลาดเงิน อัตราแลกเปลี่ยน การเคลื่อนย้ายเงินทุนไหลออก ก็ไม่ได้เปลี่ยนแปลงจากก่อนหน้าอย่างผิดปกติ
"เท่าที่ดูเบื้องต้นจากการชี้แจงของ FOMC ยังเป็นไปในแนวทางที่ตลาดคาดการณ์ไว้ก่อนหน้า ไม่แตกต่างจากที่ตลาดมอง ทำให้ตลาดการเงินเท่าที่เห็นผ่านมามาช่วงเช้ามาถึงตอนนี้ยังไม่มีอะไรที่ผิดปกติ แต่ยังต้องติดตามต่อไปว่าผลกระทบที่มีต่อตลาดในประเทศพัฒนาแล้วกับตลาดประเทศเศรษฐกิจเกิดใหม่(อิมเมอร์จิ้น มาร์เก็ต)จะมีผลอย่างไรต่อไปหรือไม่ แต่คาดว่าผลกระทบคงต่างกัน"นายเมธีกล่าว
ด้าน น.ส. กาญจนา โชคไพศาลศิลป์ ผู้จัดการฝ่ายวิจัยเศรษฐกิจมหภาค บริษัทศูนย์วิจัยกสิกรไทย เปิดเผยว่า การเคลื่อนไหวของเงินบาทในขณะนี้อยู่ในทิศทางอ่อนค่าลง อยู่ที่ระดับประมาณ 36.07/09 บาท/เหรียญสหรัฐ อ่อนค่าลงจากช่วงเช้าที่เปิดตลาดที่ระดับ 35.88 บาท/เหรียญสหรัฐ และอ่อนลงจากระดับปิดตลาดในช่วงเย็นวานนี้ (16 ธ.ค.)
ทั้งนี้ แนวโน้มการอ่อนค่าของเงินบาทเป็นผลจากเงินเหรียญสหรัฐฯแข็งค่า ตามภาวะเศรษฐกิจสหรัฐที่ออกมาดีและการปรับขึ้นดอกเบี้ยของเฟดตามคาด และอีกส่วนหนึ่งคาดว่าเป็นเพราะมีการขายเงินเหรียญสหรัฐออกมาเพื่อทำกำไรในช่วงเงินบาทอ่อนค่าลงด้วย ขณะเดียวกันก็ยังไม่เห็นภาพของการไหลออกของเงินทุนที่รุนแรง